CELEX: 32021R0074
Language: da
Date: 2021-01-26 00:00:00
Title: Kommissionens gennemførelsesforordning (EU) 2021/74 af 26. januar 2021 om ændring af gennemførelsesforordning (EU) 2020/1191 om foranstaltninger mod indførsel til og spredning i Unionen af Tomato brown rugose fruit virus (ToBRFV)

27.1.2021   
               
               
                  DA
               
               
                  Den Europæiske Unions Tidende
               
               
                  L 27/15
               
            
         KOMMISSIONENS GENNEMFØRELSESFORORDNING (EU) 2021/74
         af 26. januar 2021
         om ændring af gennemførelsesforordning (EU) 2020/1191 om foranstaltninger mod indførsel til og spredning i Unionen af Tomato brown rugose fruit virus (ToBRFV)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2016/2031 af 26. oktober 2016 om beskyttelsesforanstaltninger mod planteskadegørere og om ændring af Europa-Parlamentets og Rådets forordning (EU) nr. 228/2013, (EU) nr. 652/2014 og (EU) nr. 1143/2014 og om ophævelse af Rådets direktiv 69/464/EØF, 74/647/EØF, 93/85/EØF, 98/57/EF, 2000/29/EF, 2006/91/EF og 2007/33/EF (1), særlig artikel 30,
         under henvisning til Europa-Parlamentets og Rådets forordning (EU) 2017/625 af 15. marts 2017 om offentlig kontrol og andre officielle aktiviteter med henblik på at sikre anvendelsen af fødevare- og foderlovgivningen og reglerne for dyresundhed og dyrevelfærd, plantesundhed og plantebeskyttelsesmidler, om ændring af Europa-Parlamentets og Rådets forordning (EF) nr. 999/2001, (EF) nr. 396/2005, (EF) nr. 1069/2009, (EF) nr. 1107/2009, (EU) nr. 1151/2012, (EU) nr. 652/2014, (EU) 2016/429 og (EU) 2016/2031, Rådets forordning (EF) nr. 1/2005 og (EF) nr. 1099/2009 samt Rådets direktiv 98/58/EF, 1999/74/EF, 2007/43/EF, 2008/119/EF og 2008/120/EF og om ophævelse af Europa-Parlamentets og Rådets forordning (EF) nr. 854/2004 og (EF) nr. 882/2004, Rådets direktiv 89/608/EØF, 89/662/EØF, 90/425/EØF, 91/496/EØF, 96/23/EF, 96/93/EF og 97/78/EF og Rådets afgørelse 92/438/EØF (2), særlig artikel 22, stk. 3, og artikel 52, og
         ud fra følgende betragtninger:
         
                     (1)
                  
                  
                     Kommissionens gennemførelsesforordning (EU) 2020/1191 (3) trådte i kraft den 15. august 2020. Siden denne dato har visse medlemsstater og professionelle operatører fortolket og anvendt begrebet »opbevaring« i nævnte forordnings artikel 7, stk. 2, forskelligt.
                  
               
                     (2)
                  
                  
                     Af praktiske grunde og eftersom frø af Solanum lycopersicum L. og Capsicum spp. (»frøene«), der er blevet høstet før den 15. august 2020, ikke kan opfylde det krav, at deres moderplanter skal være produceret på et produktionsanlæg, som vides at være frit for skadegøreren på grundlag af officielle inspektioner, der er foretaget på et passende tidspunkt for at påvise skadegøreren, bør sådanne frø ikke være omfattet af betingelsen i artikel 7, stk. 1, litra a), i gennemførelsesforordning (EU) 2020/1191.
                  
               
                     (3)
                  
                  
                     Artikel 7, stk. 2, i gennemførelsesforordning (EU) 2020/1191 bør ændres for at præcisere, at de frø, der er høstet inden den 15. august 2020, bør underkastes prøveudtagning og testning for forekomst af skadegøreren af den kompetente myndighed eller af professionelle operatører under den kompetente myndigheds officielle tilsyn inden deres første flytning inden for Unionen. En sådan undtagelse fra nævnte forordnings artikel 7, stk. 2, bør tillade, at frø, der allerede er ledsaget af et plantepas, kan cirkulere på Unionens område uden yderligere testning.
                  
               
                     (4)
                  
                  
                     De frø, der for første gang flyttes inden for Unionen fra den 1. april 2021, og som er blevet testet inden den 30. september 2020 med ELISA-metoden, bør igen testes med en anden testningsmetode end ELISA, jf. punkt 3 i bilaget.
                  
               
                     (5)
                  
                  
                     Eftersom de frø, der har oprindelse i tredjelande og er blevet høstet før den 15. august 2020, ikke kan opfylde den betingelse, at deres moderplanter skal være produceret på et produktionsanlæg, som vides at være frit for skadegøreren på grundlag af officielle inspektioner, der er foretaget på et passende tidspunkt for at påvise skadegøreren, bør sådanne frø, som skal indføres til Unionen, ikke være omfattet af kravet i artikel 9, stk. 1, litra a), nr. i).
                  
               
                     (6)
                  
                  
                     Kommissionen blev af frøindustrien og af medlemsstaterne underrettet om, at kravet om at medtage navnet på det registrerede produktionsanlæg i plantesundhedscertifikatet i overensstemmelse med artikel 9 i gennemførelsesforordning (EU) 2020/1191 forårsager forsinkelser og praktiske vanskeligheder for eksportørerne, da det er vanskeligt for disse at identificere det konkrete produktionsanlæg. For at gøre det lettere for de kompetente myndigheder og professionelle operatører i tredjelande at identificere det registrerede produktionsanlæg bør dette krav erstattes af et krav om forelæggelse af oplysninger om sporbarheden af moderplanternes produktionsanlæg.
                  
               
                     (7)
                  
                  
                     Frøene med oprindelse i tredjelande bør testes ved hjælp af de prøveudtagnings- og testningsmetoder, der er omhandlet i bilaget til gennemførelsesforordning (EU) 2020/1191. For at tage hensyn til, at visse frø kan være blevet testet flere måneder, før de rent faktisk er certificeret til eksport, er det rimeligt fra den 1. april 2021 at kræve, at der foretages obligatorisk molekylær testning, og give tredjelande tid til at tilpasse sig dette krav.
                  
               
                     (8)
                  
                  
                     For at undgå unødvendige handelsrestriktioner for de frø, der er høstet før den 15. august 2020, bør denne forordning finde anvendelse hurtigst muligt. Derfor bør nærværende forordning træde i kraft på tredjedagen efter offentliggørelsen.
                  
               
                     (9)
                  
                  
                     Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —
                  
               VEDTAGET DENNE FORORDNING:
         
            Artikel 1
            Ændring af gennemførelsesforordning (EU) 2020/1191
            I Kommissionens gennemførelsesforordning (EU) 2020/1191 foretages følgende ændringer:
            
                        1)
                     
                     
                        I artikel 7 foretages følgende ændringer:
                        
                                    a)
                                 
                                 
                                    I stk. 1 tilføjes følgende afsnit:
                                    »Frø, der er høstet før den 15. august 2020, er ikke omfattet af betingelsen i litra a).«
                                 
                              
                                    b)
                                 
                                 
                                    Artikel 7, stk. 2, affattes således:
                                    
                                       »2.   Uanset stk. 1, litra a), og stk. 1, litra b), første afsnit, skal frø, der er høstet inden den 15. august 2020, være blevet underkastet prøveudtagning og testning for skadegøreren af den kompetente myndighed eller af professionelle operatører under den kompetente myndigheds officielle tilsyn og fundet frie for denne skadegører, inden de første gang flyttes inden for Unionen.
                                       De frø, der for første gang flyttes inden for Unionen fra den 1. april 2021, og som er blevet testet inden den 30. september 2020 med ELISA-metoden, testes igen med en anden testningsmetode end ELISA, jf. punkt 3 i bilaget.«
                                    
                                 
                              
                  
                        2)
                     
                     
                        I artikel 9 foretages følgende ændringer:
                        
                                    a)
                                 
                                 
                                    Stk. 1, litra a), nr. ii), affattes således:
                                    »de pågældende frø eller deres moderplanter er blevet underkastet officiel prøveudtagning og testning for skadegøreren som angivet i bilaget, og disse test viser, at planterne er frie for skadegøreren«.
                                 
                              
                                    b)
                                 
                                 
                                    Stk. 1, litra b), affattes således:
                                    »oplysninger, der sikrer sporbarheden af moderplanternes produktionsanlæg.«
                                 
                              
                                    c)
                                 
                                 
                                    Som stk. 3 tilføjes:
                                    
                                       »3.   Uanset stk. 1, litra a), nr. i), skal tillægserklæringen for de frø, der er høstet inden den 15. august 2020, kun angive, at betingelsen i stk. 1, litra a), nr. ii), er opfyldt, og den skal indeholde følgende erklæring: »Frøene er blevet høstet inden den 15. august 2020.«
                                    
                                 
                              
                                    d)
                                 
                                 
                                    Som stk. 4 tilføjes:
                                    
                                       »4.   I plantesundhedscertifikater, der udstedes efter den 31. marts 2021, skal det i tillægserklæringen bekræftes, at frø med oprindelse i tredjelande er blevet testet efter en af testningsmetoderne, bortset fra ELISA, jf. punkt 3 i bilaget til gennemførelsesforordning (EU) 2020/1191.«
                                    
                                 
                              
                  
         
            Artikel 2
            Ikrafttræden
            Denne forordning træder i kraft på tredjedagen efter offentliggørelsen i Den Europæiske Unions Tidende.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 26. januar 2021.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 317 af 23.11.2016, s. 4.
         
            (2)  EUT L 95 af 7.4.2017, s. 1.
         
            (3)  Kommissionens gennemførelsesforordning (EU) 2020/1191 af 11. august 2020 om foranstaltninger mod indførsel til og spredning i Unionen af Tomato brown rugose fruit virus (ToBRFV) og om ophævelse af gennemførelsesafgørelse (EU) 2019/1615 (EUT L 262 af 12.8.2020, s. 6).